তাঁরা ছোটগল্পের আঙ্গিক, প্রকরণ ও বিষয়বস্ত্ত নিয়ে নানারকম পরীক্ষা-নিরীক্ষা করেছেন। গ্রামীণ জীবনের পাশাপাশি তাঁদের গল্পে ক্রমবিকশিত নগরজীবনের ক্লেদ, জটিলতা, জীবন-জিজ্ঞাসা আধুনিক দৃষ্টিকোণ থেকে বিশ্লেষিত হয়েছে। সেইসঙ্গে পাকিস্তান নামক রাষ্ট্র যে বৈষম্যের শিকার হয়ে বাংলাদেশ নামে একটি নতুন দেশের অভ্যুদয় ঘটতে যাচ্ছে তার সাংকেতিকতাও গল্পে সূচিত হয়েছে। ষাটের দশকের এসব প্রতিভাবান ছোটগল্পকার অবশ্য ছোটগল্পচর্চার দৃঢ় একটি ভিত্তি পেয়েছিলেন, যা নির্মাণ করেছিলেন পঞ্চাশের দশকের শিল্পীরা – যাঁদের মধ্যে ছিলেন সৈয়দ ওয়ালীউল্লাহ্, শওকত ওসমান প্রমুখ। পঞ্চাশের দশকের ছোটগল্পের অন্য নিপুণ কারিগররা ছিলেন – সরদার জয়েনউদ্দীন, আবু রুশ্দ, রশীদ করীম, শামসুদ্দীন আবুল কালাম, শাহেদ আলী, আবু ইসহাক, আলাউদ্দিন আল আজাদ, মিরজা আবদুল হাই, সৈয়দ শামসুল হক, আবদুল গাফ্ফার চৌধুরী, হাসান হাফিজুর রহমান, মুর্তজা বশীর, জহির রায়হান, রাবেয়া খাতুন প্রমুখ।